Esperant l'ampliació
La zona viu pendent de la finalització de les obres de Mataró Oest i del projecte de Mataró Parc
Mataró Parc vol amplliar les instal·lacions
Dos projectes urbanístics de grans dimensions per a la ciutat toquen, directament, els tres barris protagonistes. L'un és tota la intervenció a Mataró Oest i la millora dels enllaços amb la C-32. Una obra que sembla que no s'acaba mai i que ara ha entrat en una nova fase que manté en estat de provisionalitat els itineraris vigents, ja que, amb la finalització del projecte, la zona alta de Molins amb el Torrent de les Piques quedarà en una nova posició, molt més cèntrica en l'anar i venir de cotxes a Mataró.
"Els embussos segueixen!"
Les diferents obres al sector de Mataró Oest estan lluny d'acontentar bona part de la ciutadania que viu al nord de la ciutat. En Juan s'exclama: "Les obres no paren, segueixen fent i els embussos persisteixen!"
Molts d'aquests cotxes, precisament, van i venen de l'altre gran punt d'atenció: el Mataró Parc. El centre comercial, amb una sentència favorable a la mà, segueix volent ampliar el seu centre. Tenen un projecte però l'han d'acordar amb Ajuntament i la Generalitat. L'últim cop que el tema es va debatre en ple municipal es va acordar que el govern i l'oposició municipals treballarien la proposta en comissió per tal d'arribar a un acord ampli, que anés més enllà de l'ampliació del centre i abordés tota la política comercial de la ciutat. Des del juliol, però, no es tenen notícies d'aquesta ampliació i l'únic que se n'ha sentit és la queixa d'ERC per sospitar que tècnics municipals i del grup promotor del complex ja estan negociant aquesta ampliació.
El nus viari de Mataró Oest segueix en obres
Als barris protagonistes, el tema és una mica recorrent al llarg dels anys. En Manuel viu a Vista Alegre i assegura que "l'ampliació del Mataró Parc serà bona sobretot a nivell econòmic, perquè representa molts llocs de treball i molt a prop". La Sònia, en canvi, creu que una ampliació pot anar encara més en contra del comerç del barri: "Als Molins el teixit comercial és molt bàsic i si Mataró Parc encara augmenta més el seu atractiu podem acabar tancant tots". L'Anna, en canvi, té ganes que es desencalli i encara hi afegeix una visió diferent: "Si amplien el Mataró Parc i segueixen sense resoldre els embussos, més gent hi voldrà anar xino-xano i acabarà parant aquí al barri a sopar o prendre alguna cosa". Sí, l'Anna regenta una fleca.
L'ampliació del Mataró Parc no té un calendari marcat, si bé requereix una modificació urbanística per a la qual fan falta 14 vots del ple municipal.